Behoeftige brakkies het jou hulp nodigFoto: www.animalieanimali.it Frederick die grote – soos Frederick II, die koning van Pruise in die 1700’s, bekend gestaan het – het meer as drie eeue gelede reeds gesê die hond is die mens se beste vriend. Dit is spesifiek gesê weens die lojaliteit en kameraadskap wat honde mense bied. Vandag is hondekinders steeds die mens se beste vriend, en die Hartbeespoort Animal Welfare Society (Haws), noord van Johannesburg, het daarom jóú hulp nodig om na talle van dié diere om te sien. Hierdie niewinsgewende organisasie swaai jaarliks sy deure vir hordes honde oop wat nie meer huise het nie, of in die meeste gevalle op straat beland het. Die organisasie sukkel egter om die finansiële mas op te kom in die moeilike ekonomiese toestande. ŉ Groep studente van Akademia, die gemeenskapsuniversiteit in Centurion, het dit nou hul doel gemaak om fondse vir dié organisasie in te samel. Argieffoto: www.flickr.com JP Erasmus, Bernidene Skinner en Minette Nel sê hulle het juis hierdie projek gekies omdat Haws slegs vir sowat 80 honde finansieel voorsiening kan maak. Die organisasie neem egter meer honde in, en eksterne befondsing is nodig om te verseker dat die honde versorg word. Die doel van dié veldtog is verder om mense aan te moedig om liewer ŉ hond by die organisasie aan te neem as om duisende rande te spandeer deur ŉ hond by ŉ teler aan te koop. “Daar is talle organisasies wat hulle beywer vir die beskerming van kinders en mense, maar min organisasies wat werklik na diere omsien,” meen Erasmus. “Ons wou ŉ veldtog begin om mense bewus te maak van die behoefte wat daar buite is. As dié veldtog net ŉ paar honde met vol magies kan laat gaan slaap, sal ons tevrede wees.” Meer inligting oor skenkings (Foto: Verskaf) Erasmus vra dat die publiek hul harte én beursies oopmaak om Haws finansieel by te staan. “Die organisasie doen ongelooflike werk deur onder meer na honde om te sien wat verwaarloos is of langs die pad opgetel is. Dit is egter nie altyd finansieel haalbaar nie; daarom het organisasies soos dié die hulp van die publiek nodig.” Jou hond kan boonop die wenner van die “#Postyourpooch”-kompetisie wees. Jy kan ŉ oulike foto van jou hond vir R50 inskryf ten einde pryse ter waarde van meer as R500 vir jou en jou hondekind te wen. Alle inskrywingsgeld word aan HAWS geskenk. Om in te skryf, sien die reëls en stappe in die aangehegde foto. Die kompetisie sluit 10 September. Vir meer inligting oor die projek of die kompetisie, kontak gerus vir Bernidene Skinner by [email protected] Vir meer inligting oor die organisasie of om direk skenkings te maak, besoek HAWS se webwerf en Facebook-blad.